[{"text_idx": "#000001", "text": "Oni decidis festi Zamenhof-tagon en Bratislavo, ankau\u0306 kiel bona dau\u0306rigo sekvan tagon komencig\u0302is la 5-a Granda Loks\u0302umado. La unuan vesperon estis planataj kelkaj prezentaj\u0302oj, kvizo kaj festa vespermang\u0302o."}, {"text_idx": "#000002", "text": "Bedau\u0306rinde, ni alvenis iom post la komenco pro malfruo de nia buso kaj la prezentaj\u0302o pri pasintaj kaj venontaj eventoj en Esperantujo, kiun ni pretigis, jam devis esti montrata al publiko. Felic\u0302e, Peter Bala\u0301z\u030c sukcese prezentis g\u0302in mem. Ni metis pentritajn katidojn kaj hundidojn al c\u0302iu bildo, eble tio ne tre tau\u0306gas por c\u0302efo de serioza E-organizaj\u0302o sed s\u0302ajne, ke c\u0302io estis enorda."}, {"text_idx": "#000005", "text": "Fine de la vespero venis Zamenhofo mem (kiel bildo sur kartono sed malgrau\u0306 tio li aspektis preskau\u0306 kiel viva). Kaj kune kun li alvenis verdaj naskig\u0302tagaj kukoj, kiujn ni aldonis al niaj festaj mang\u0302aj\u0302oj kaj sukcese formang\u0302is."}, {"text_idx": "#000006", "text": "Sabate matene ni renkontig\u0302is apud la Kristnaska arbo c\u0302e la c\u0302efa placo. Tie oni vendis multegajn loks\u0302ojn: se iu de ni volus gustumi vere c\u0302iujn specojn de ili do tio estus sufic\u0302e malfacila tasko. Krom tio kutime por Kristnaska bazaro ankau\u0306e estis multaj budoj kun suveniroj kaj aliaj mang\u0302aj\u0302oj. Fajfe pri sufic\u0302e malvarma vetero ni bone promenadis, babilis, mang\u0302is kaj varmig\u0302is per varmaj trinkaj\u0302oj."}, {"text_idx": "#000008", "text": "Poste ni denove iom promenis tra alia bazaro kaj la urbo. Unu de niaj celoj estis muzeo de horlog\u0302oj, kiu okupis tre malgrandan spacon sed estis ec\u0302 trietag\u0302a. La horlog\u0302oj ne estis tro multaj sed c\u0302iuj estis diversaj kaj vidindaj."}, {"text_idx": "#000009", "text": "Ankau\u0306e ni vizitis la Malnovan bazaron (\u201cDobry\u0301 trh\u201d en Stara\u0301 trz\u030cnica) kaj dume decidis, ke jam estas sufic\u0302e lacaj por kafumi ie. Ie estis en kata kafejo. Katoj vere c\u0302eestis, sed s\u0302ajnis iom drogumitaj. Au\u0306 jam tro lacaj de c\u0302iuj homoj de la mondo. La plej laca estis kato sur nia sofo kiu trankvile atendis tute c\u0302urkau\u0306ita per homoj, kiam ni finos nian kafon/teon/kakaon kaj foriros."}, {"text_idx": "#000010", "text": "Dum nia promenado kelkaj homoj foriradis promeni mem, kelkaj alvenadis denove sed c\u0302iuj fine renkontig\u0302is en sama kafejo por vespermang\u0302i. Estis multaj homoj kaj ni havis apartan c\u0302ambron kvazau\u0306 propran Esperantujon en la kafejo."}, {"text_idx": "#000011", "text": "La sekvan tagon ni denove komencis per loks\u0302umado. La loks\u0302oj estis same bongustaj kaj vendistino en preskau\u0306 sola budo, kiu preparis vegetarajn loks\u0302ojn, ec\u0302 rekonis min. Estis amuze."}, {"text_idx": "#000012", "text": "Poste ni decidis iri al muzeo de trafiko. G\u0302i estas grandega, kelkaj ejoj plenaj de au\u0306toj, motorbicikloj kaj aliaj teh\u0302nikaj\u0302oj. Laboristoj de la muzeo ec\u0302 foje kreis interesajn dekoraciojn lau\u0306tempe de la prezentata transporto."}, {"text_idx": "#000013", "text": "Jam de tiam la partoprenantoj komencis adiau\u0306i nin por kapti sian transporton hejmen, forveturado ne estas plej bona parto de c\u0302iu arang\u0302o sed bedau\u0306rinde c\u0302iam okazas. Tiel nia grupo iom post iom malpligrandig\u0302adis kaj post vizito de la muzeo finig\u0302is tiuj mallongaj sed c\u0302armaj loks\u0302umaj Zamenhofaj tagoj en Bratislavo. Dankon al la organizantoj kaj g\u0302is venonta renkontig\u0302o!"}]